
Elektrolitok és polielektrolitok hatása CeO2 nanozyme részecskék kolloidstabilitására és enzimutánzó aktivitására

Kulcsszavak: ionspecifikus aggregáció; áttöltés; funkcionalizálás; antioxidáns; peroxidáz-utánzás
A környezetünkben megtalálható reaktív oxigén származékok (ROS) lebontásáért antioxidáns enzimek és molekulák hálózata felelős az élő szervezetben. A ROS felhalmozódása oxidatív stresszt okoz, amely súlyos betegségek kialakulásához vezethet, így ennek megakadályozása kiemelt fontosságú. Emellett a ROS jelenléte az iparban alkalmazott kémiai eljárásokban a termékek minőségének romlásával jár. A természetes antioxidáns enzimek felhasználását korlátozza magas áruk, nehézkes kinyerésük, tárolásuk és környezetükre való érzékenységük. Alternatívát jelenthetnek az enzimeket utánzó nanorészecskék, a nanozyme-ok, amelyeket napjainkban nagy szerkezeti stabilitásuk, olcsó előállításuk és hangolható tulajdonságaik miatt kiemelt tudományos érdeklődés övez.
A nanozyme diszperziók felhasználásának fontos feltétele a kolloidstabilitás biztosítása változó sóösszetétel és nagy ionerősség mellett. Munkánk során egyértékű sók hatását vizsgáltuk a számos enzim aktivitását utánozni képes CeO2 nanozyme (CeNPs) felületi töltésére, aggregációjára és peroxidáz-szerű hatására. A CeNPs kolloidkémiai sajátságai pH-függők, így savas és bázikus körülmények között is végeztünk méréseket. A vizsgált kationok (Na+, K+, Cs+) destabilizáló hatása jó kvalitatív egyezést mutatott a Hofmeister-sorozattal, azonban anionok (Cl−, NO3−, SCN−) esetén az adatok nem mutattak egyértelmű tendenciát. A vizsgált sók jelenléte nem változtatta meg jelentősen a CeNPs peroxidáz-utánzó aktivitását, azonban már igen alacsony koncentrációban gyors aggregációt idéztek elő, így alkalmazhatóság szempontjából elengedhetetlenné vált a CeNPs kolloidstabilitásának növelése.
Ennek érdekében a felülettel ellentétes töltésű polielektrolitokkal – heparinnal (pH 4) és metil-glikol-kitozánnal (pH 10) – funkcionalizáltuk a CeNPs felületét. Így megváltoztattuk a felületi töltés előjelét és számottevően stabilabb diszperziót hoztunk létre, amit a kritikus koaguláltató koncentráció értékekben mért nagy különbségek jeleztek. A polielektrolitok a peroxidáz-szerű hatás jelentős növekedéséhez is hozzájárultak, ezzel kiemelten ígéretes nanozyme rendszerré téve a polielektrolit-CeNPs rendszereket, akár nagy sótűrést igénylő alkalmazási területeken is.
A pályamunkámban foglalt eredmények mindegyike a sajátom beleértve a kísérleti munka elvégzését, valamint a kapott adatok összegyűjtését és értékelését is.



